1.Sissejuhatus

Vähese heitega liikuvus moodustab olulise osa laiemast üleminekust vähese CO2-heitega ringmajandusele, mis on vajalik Euroopa konkurentsivõime säilitamiseks ning inimeste ja kaupade liikuvusega seotud vajaduste rahuldamiseks.

Ligi neljandik Euroopa kasvuhoonegaaside heitest tuleneb transpordist, mis on ka peamine õhusaaste allikas linnades. Euroopa lahendus nendele probleemidele on pöördumatu üleminek vähese heitega liikuvusele, millega vähendatakse CO2 ja õhusaasteainete heidet. Eesmärk on selge: sajandi keskpaigaks tuleb transpordisektoris vähendada kasvuhoonegaaside heidet vähemalt 60 % võrreldes 1990. aasta tasemega ning kindlalt tuleb jätkata tööd täielikult heitevaba transpordisüsteemi saavutamiseks. Transpordist tulenevat ja meie tervist kahjustavat õhusaasteainete heidet tuleb viivitamata järsult vähendada.

Transpordisektorit on varasemast palju suuremal määral võimalik kasutada ELi heite vähendamise eesmärkide saavutamiseks vastavalt Pariisi kliimakokkuleppega võetud kohustustele ja kooskõlas säästva arengu tegevuskavaga aastani 2030.

Üleminek vähese heitega liikuvusele on juba ülemaailmselt alanud ja üha kiireneb. Sellega kaasnevad suurepärased võimalused. Nimelt võimaldab see Euroopa autotootjatel oma tegevust ajakohastada, kasutada mitmekülgsemalt ära uusi tehnoloogialahendusi ja taastada usaldusväärsus tarbijate silmis. Samuti saavad muud tööstussektorid ja tootjad tänu sellele suundumusele kujundada ülemaailmseid norme ning eksportida oma tooteid. Lisaks avaneb uuendusmeelsetel energiaettevõtjatel ja energiateenuse osutajatel ning investoritel võimalus aidata kaasa jätkusuutlikule majanduskasvule ja luua uusi töökohti.

See muutus on juba alanud ning tugineb olemasolevatele ELi poliitikameetmetele. Nüüd tuleb ülemineku tempot kiirendada käesoleva vähese heitega liikuvuse strateegia alusel, tagades samas, et rahuldatud on tõhusalt toimiva siseturu ja ülemaailmse ühenduvusega seotud liikuvusvajadused. Selleks on vaja võtta mitmesuguseid meetmeid. Tegevuskavas on loetletud meetmed, mida komisjon kavatseb võtta kooskõlas parema õigusloome põhimõtete ja protsessidega, et tagada olukord, kus kõik kavandatavad meetmed on tõenditel põhinevad, tulemuslikud, tõhusad ja proportsionaalsed ning vastavad täielikult subsidiaarsuse põhimõttele. Kõnealuste meetmetega mõjutatakse järgmisi olulisi vahendeid, mille abil saab kujundada transpordisektori arengut tehnoloogianeutraalsuse ning tööhõive, majanduskasvu ja investeeringute edendamise seisukohast positiivses suunas: 1) transpordisüsteemi tõhustamine, 2) vähese heitega alternatiivenergia kasutamine transpordis ning 3) vähese heitega ja heitevabade sõidukite kasutamine. Lisaks toetavad üleminekut sellised horisontaalsed tugisüsteemid nagu energialiidu strateegia, teadusuuringud ja innovatsioon, tööstus- ja investeerimispoliitika, digitaalse ühtse turu strateegiad ning oskuste tegevuskava. Kuna maanteetranspordist pärineb üle 70 % kogu transpordisektori kasvuhoonegaaside heitest ja suur osa õhusaastest, keskenduvad meetmed sellele valdkonnale, kuid eesmärgi saavutamisse saab ja tuleb panustada kõigis transpordisektorites.

EL loob oma algatustega tingimused ja pakub tugevaid stiimuleid vähese heitega liikuvusele üleminekuks. Käesolevas teatises esitatud meetmed on osa terviklikust lähenemisviisist, mis nõuab pikaajalist osalemist kõigilt sidusrühmadelt, sealhulgas liikmesriikidelt, kes peavad olema valmis täitma oma kohustusi. Euroopa teadlased ning tööstus- ja teenindussektor peaksid jätkama innovatsiooni ning lähtuma äriliste valikute tegemisel sajandi keskpaigaks seatud eesmärgist. Selleks et tuua need sidusrühmade väljaarendatud uuendused Euroopas ja mujal maailmas turule, on vaja õigel ajal pakkuda õigeid stiimuleid ja teha õigeid investeeringuid. Ka piirkonnad ja linnad täidavad olulist rolli vähese heitega liikuvuslahenduste rakendamisel seal, kus probleemid on kõige suuremad, ning lõppkokkuvõttes määravad meie edu liikuvuslahenduste kasutajate käitumisvalikud.

Euroopa transpordisüsteemi ümberkujundamine, mis on ELi elanike jõukuse ja heaolu eelduseks, saab olla üksnes kõigi osalejate järjekindla tegevuse tulemus.

2.Vähese heitega liikuvuse õigusraamistik

Et hõlbustada üleminekut vähese heitega liikuvusele ja pakkuda investoritele kindlust, tuleb muuta ELi õigusraamistikku. Kuna kasvav transpordinõudlus on tasalülitanud paljud minevikus tehtud edusammud, tuleb vähese heitega liikuvusele üleminekul lähtuda tõhusamast transpordisüsteemist. Transpordis kasutatav vähese heitega alternatiivenergia pakub innovatsiooni- ja tööhõivevõimalusi ning võimaldab vähendada Euroopa sõltuvust imporditud naftast.

2.1Transpordisüsteemi optimeerimine ja tõhustamine

Liikuvuse korraldamise viisid muutuvad tänu uutele tehnoloogialahendustele ning äri- ja liikuvusmudelitele ning sellest annab tunnistust näiteks jagamismajanduse kiire võidukäik liikuvusvaldkonnas. Liikuvusvaldkond on üha enam nõudluspõhine ning tänu sellele kasutatakse transpordiressursse optimaalsemalt. Seda muudatust soodustavad andmed, selgemad hinnasignaalid ja mitmeliigiline transpordisüsteem, mis täidavad seega olulist rolli vähese heitega liikuvusele üleminekuks rakendatavas ELi lähenemisviisis.

Digitaalsed liikuvuslahendused

Digitaaltehnoloogia võib muuta transpordi ohutumaks, tõhusamaks ja kaasavamaks. Digitaallahendused võimaldavad tõrgeteta liikuvust lähtekohast sihtkohta ning integreeritud logistika- ja lisaväärtusteenuste pakkumist. Selle potentsiaali parimaks ärakasutamiseks tuleb digitaaltehnoloogia tõhusalt lõimida jätkusuutlike liikuvuskontseptsioonidega. Seepärast on intelligentsete transpordisüsteemide rakendamine kõigi transpordiliikide puhul saanud üleeuroopalise mitmeliigilise transpordivõrgu arendamise lahutamatuks osaks.

Maanteetranspordi valdkonnas tehakse märkimisväärseid jõupingutusi, et kannustada koostoimivate intelligentsete transpordisüsteemide arendamist ja kasutuselevõttu. Selle eesmärgi saavutamiseks koostab komisjon raamistikku selliste süsteemide kiireks ja koordineeritud rakendamiseks kogu ELis.

Õiglane ja tõhus transpordihinna kujundus